Ritte Bjerregaard (S), 2003-03-13:
Vi står i en enestående situation ved den reform af landbrugslovgivningen, som ministeren har bebudet og også omtalte her i sit svar på forespørgslen.
Det er muligt for os at skabe en reel forskel, og der er virkelig brug for en nytænkning omkring den måde, vi driver landbrug på i Danmark.
De seneste år har vist alvorlige krisetegn i dansk landbrug, og her behøver vi bare at tænke på BSE-krisen, mund- og klovsyge, salmonella, campylobacter, DT 104 og ikke mindst behandlingen af vores dyr.
Disse krisetegn afspejler en produktionsmåde, som har nået sin grænse for, hvor meget man kan presse citronen for at tjene en ekstra krone.
Vi lever ikke i en sovjetisk planøkonomi, så vi vil ikke have et landbrug, der kun kan overleve på massiv statsstøtte.
EU's landbrugsordninger må ændres, og vi synes, at regeringen gør alt, alt for lidt for at nå nogle resultater i forhold til de andre EU-lande.
Når landbruget sviner ligesom industrien, så må de selvfølgelig betale som industrien.
Vi kan ikke give landmændene carte blanche til at forurene natur og grundvand, fordi vores syn på landbruget stadig afspejler en gammeldags opfattelse.
Der er i hvert tilfælde tre ting, som reformen af landbrugsloven skal sikre: Det er bæredygtighed, det er mangfoldighed, og det er konkurrencedygtighed.
Bæredygtigheden betyder, at landbruget skal producere på en måde, der er skånsom over for naturen, ufarlig og sund for forbrugerne og ansvarlig over for kommende generationer, og her kan det konventionelle og forurenende landbrug lære noget af de økologiske producenter.
Og det er jo også en forudsætning hos en økologisk landmand, at tingene hænger sammen økonomisk.
Derfor er vi i Socialdemokratiet ikke blege for at stille skrappere krav om højere miljøstandarder til landmændene, og vi skal sikre det økologiske landbrug så gode vilkår som muligt.
Bæredygtigheden betyder også, at vi skal værne om Danmarks naturværdier.
Derfor er der f.eks. et klart behov
for, at vi får ændret den ordning, hvor jordbrugskommissionerne med et flertal af landbrugsrepræsentanter kan opstruere naturgenopretningsprojekter eller forhindre vandværker i at sikre rent drikkevand, og jeg var glad for de bemærkninger, som ministeren kom med i sit svar.
Mangfoldighed betyder, at vi skal sikre et landbrug, hvor der også er plads til små landbrugere og små producenter.
Det giver forbrugerne et meget mere varieret udbud at vælge imellem, og det er med til at skærpe konkurrencen på kvalitet frem for kvantitet.
Ved at støtte aktivt op om mangfoldigheden i dansk landbrugspolitik tager vi et vigtigt skridt væk fra trenden
mod den globale enhedssmag, hvor fødevarer er så industrialiserede og standardiserede, at den kulinariske smagsoplevelse er fuldstændig ens i Solrød og i Singapore.
Konkret betyder det, at store virksomheder ikke skal have monopolstatus på enkelte områder og dermed kunne presse mindre producenter ud af markedet.
Vi er nødt til at sikre, at også mindre producenter sidder med ved bordet, og her vil jeg gerne fremhæve Socialdemokratiets forslag om at luge ud i det kammerateri, der hersker, når de offentlige midler i produktions- og promillefondene skal fordeles. Konkurrencedygtighed hænger nøje sammen med mangfoldighed og bæredygtighed.
De mange små producenter i Danmark er gode til at tænke nyt, det er de simpelt hen nødt til at være for at kunne klare sig i konkurrencen med de store, og de er også nødt til at levere en ordentlig kvalitet.
Ud over at de ofte er frontløbere, hvad angår kvalitet og nytænkning, så er de også med til at holde de store producenter til ilden, og det er godt for alle, ikke mindst for producenterne.
Når landbrugsloven skal reformeres, er det bl.a. disse ting, vi vil holde os for øje: bæredygtighed, mangfoldighed og konkurrenceevne.
Men herudover i høj grad sikre, at andre interesser end de landbrugsmæssige inddrages i det arbejde, jordbrugskommissionerne i dag udfører.
Jeg skal derfor på Socialdemokratiets, SF's, De Radikales og Enhedslistens vegne
fremsætte følgende forslag til vedtagelse, som jo ligger smukt i tråd med den tale, som ministeren holdt for et øjeblik siden: Forslag til vedtagelse
»Folketinget har med tilfredshed konstateret, at fødevareministeren har besluttet at inddrage de grønne organisationer i »Udvalget vedrørende forenklinger i jordlovgivningen«.
Folketinget understreger, at revisionen af landbrugsloven må medføre en model for forvaltning af det åbne lands naturværdier og sikring af drikkevandsressourcerne, der indebærer, at landbrugets repræsentanter ikke har flertal eller vetoret i fora, der træffer afgørelser herom.
Folketinget ønsker samtidig, at der vil blive arbejdet med modeller for, hvordan kompetencer hos jordbrugskommissionerne kan overflyttes til andre organer f.eks. amterne.
Folketinget ønsker regler, der gør det lettere for vandværker og fonde m.v., der alene har til formål at yde støtte til aktiviteter af almen samfundsmæssig karakter, at opkøbe naturarealer.«